Acanthuridae

Die Doktervisse, tange en eenhoringvisse (Acanthuridae) is 'n visfamilie wat hoort tot die orde Perciformes. Daar is drie subfamilies in die familie maar slegs die volgende twee kom in Suider-Afrikaanse water voor: Acanthurinae en Nasinae.

 Familiekenmerke 
Die familie is eerder rondvormig as plat met 'n enkele, lang dorsale vin en die anale vin is ook lank. Die pensgedeelte is wit.

 Subfamilie: Acanthurinae 
Daar is vier genera met een en vyftig spesies wat hoort tot dié subfamilie en negentien van die spesies kom aan die Suid-Afrikaanse kus voor.

 Kenmerke 
Die subfamilie staan ook bekend as die doktervisse en hul lywe is rondvormig. Daar is 'n skerp stekel in die stertvin. Die subfamilie word tussen 18 – 63 cm groot. Die subfamilie verkies om in vlak water te leef in tropiese en subtropiese seë maar 'n paar kan voorkom tot op dieptes van 100 m. Hulle vreet oor die algemeen alge, detritus en soöplankton.

Die detritus-eters (Ctenochatus) neem baie sand saam met hulle kos in en het harde mae met dik lae om die kos te verteer en net soos die meeste herbivore, lang spysverteringskanale. Die doktervisse skiet kuit saam in groepe en die eiers en larwes is pelagies.

 Genera 
Die volgende genera en spesies kom aan die Suid-Afrikaanse kus voor:

 Acanthurus
 Acanthurus dussumieri – Potlooddoktervis
 Acanthurus leucocheilus – Witlipdoktervis
 Acanthurus leucosternon – Bloudoktervis
 Acanthurus lineatus – Blouband-doktervis
 Acanthurus mata – Langdoktervis
 Acanthurus nigrofuscus – Bruindoktervis
 Acanthurus tennentii – Luitenant-doktervis
 Acanthurus thompsoni  – Sjokolade-doktervis
 Acanthurus triostegus – Bandietdoktervis
 Acanthurus xanthopterus – Geelvin-doktervis

 Ctenochaetus
 Ctenochaetus binotatus – Tweekol-borseltand
 Ctenochaetus striatus – Gestreepte borseltand
 Ctenochaetus truncatus - Gespikkelde borseltand

 Paracanthurus
 Paracanthurus hepatus – Palet-doktervis

 Zebrasoma
 Zebrasoma desjardinii – Seilvintang
 Zebrasoma gemmatum – Gespikkeldetang
 Zebrasoma scopas – Tweekleurtang

 Subfamilie: Nasinae 

 Kenmerke 
Die enkele grootste kenmerk van die subfamilie is die groot beenagtige horing wat ontwikkel tussen die oë van party spesies. Die doel van die horing is onbekend. Die subfamlie word tot 35 – 100 cm lank, lengte van die horing uitgesluit.

 Genus 
Daar is slegs een genus met agttien spesies wat hoort tot dié sub-familie en twaalf van die spesies kom aan die Suid-Afrikaanse kus voor.

 Naso
 Naso brachycentron – Boggel-eenhoringvis
 Naso brevirostris – Gespikkelde eenhoringvis
 Naso elegans – Oranje stekel-eenhoringvis
 Naso hexacanthus – Geenhoringvis
 Naso unicornis – Bloustekel-eenhoringvis

 Sien ook 

 Alfabetiese lys van visse
 Lys van Suider-Afrikaanse visse volgens wetenskaplike name
 Lys van varswater visfamilies
 Lys van visfamilies

 Verwysings 

 Bron 
 Coastal Fishes of Southern Africa. Phil & Elaine Heemstra. 2004. 

Kategorie:Beenvisse